**ΕΛΛΗΝΙΚΗ ΔΗΜΟΚΡΑΤΙΑ**

**ΝΟΜΟΣ ΒΟΙΩΤΙΑΣ** Λιβαδειά 17/05/2019

**ΔΗΜΟΣ ΛΕΒΑΔΕΩΝ**

**Προς:** Οφειλέτες του Δήμου

**ΑΝΑΚΟΙΝΩΣΗ**

**Ρύθμιση οφειλών του Ν. 4611/2019**

Σας ενημερώνουμε ότι δημοσιεύτηκε στο ΦΕΚ 73/17.05.2019 τεύχος Α', ο **Ν. 4611/2019** (Ρύθμιση οφειλών προς τους Φορείς Κοινωνικής Ασφάλισης, τη Φορολογική Διοίκηση και τους Ο.Τ.Α. α΄ βαθμού, Συνταξιοδοτικές Ρυθμίσεις Δημοσίου και λοιπές ασφαλιστικές και συνταξιοδοτικές διατάξεις, ενίσχυση της προστασίας των εργαζομένων και άλλες διατάξεις), όπου μεταξύ άλλων (στα άρθρα 110 - 117) προβλέπεται η δυνατότητα ρύθμισης οφειλών προς τους Δήμους και να νομικά πρόσωπα αυτών.

Συγκεκριμένα:

1) Στη ρύθμιση του Ν. 4611/2019 υπάγεται το **σύνολο των οφειλών που έχουν βεβαιωθεί ή που θα βεβαιωθούν έως τις 17-7-2019** προς ΟΤΑ α' και β' βαθμού και νομικά πρόσωπα αυτών.

2) Δεν ορίζονται κάποιες κατηγορίες οφειλών οι οποίες εξαιρούνται από τη ρύθμιση, ούτε προβλέπεται αποκλεισμός όσων είχαν απολέσει προηγούμενες ρυθμίσεις οφειλών.

3) Μπορούν να υπαχθούν στη ρύθμιση, **μετά από επιλογή του οφειλέτη**, βεβαιωμένες οφειλές, οι οποίες κατά την ημερομηνία της αίτησης υπαγωγής:

α. τελούν σε αναστολή, διοικητική ή δικαστική ή εκ του νόμου,

β. έχουν υπαχθεί σε προηγούμενη ρύθμιση ή διευκόλυνση τμηματικής καταβολής, η οποία είναι σε ισχύ (με απώλεια των ευεργετημάτων της προηγούμενης ρύθμισης)

γ. δεν έχουν βεβαιωθεί επειδή εκκρεμεί για αυτές δικαστική αμφισβήτηση, εφόσον ο οφειλέτης παραιτηθεί από τα ασκηθέντα ένδικα βοηθήματα ή μέσα.

4) Οι οφειλές ρυθμίζονται με **απαλλαγή κατά ποσοστό από τις κατά Κ.Ε.Δ.Ε. προσαυξήσεις και τόκους εκπρόθεσμης καταβολής** καθώς και από τα πρόστιμα λόγω εκπρόθεσμης υποβολής ή μη υποβολής ή ανακριβούς δήλωσης ή λόγω μη καταβολής τέλους ως εξής:

- **Εφάπαξ** εξόφληση με απαλλαγή κατά ποσοστό **100%**

- Από **2 έως 24 μηνιαίες δόσεις** με απαλλαγή κατά ποσοστό **80%**

- Από **25 έως 48 μηνιαίες δόσεις** με απαλλαγή κατά ποσοστό **70%**

- Από **49 έως 72 μηνιαίες δόσεις** με απαλλαγή κατά ποσοστό **60%**

- Από **73 έως 100 μηνιαίες δόσεις** με απαλλαγή κατά ποσοστό **50%**

Οι απαλλαγές της παρ. 1 του άρθρου 110 του Ν. 4611/2019 υπολογίζονται επί των προσαυξήσεων και τόκων, **όπως έχουν διαμορφωθεί την ημερομηνία της αίτησης** για υπαγωγή στη ρύθμιση.

Οι δόσεις είναι **μηνιαίες** και **ισόποσες**. Κάθε δόση – πλην της τελευταίας - **δε μπορεί να είναι μικρότερη των είκοσι (20) ευρώ**.

5) Ως **προθεσμία υποβολής** των αιτήσεων ορίζεται η **17η Σεπτεμβρίου 2019** και για την υπαγωγή στη ρύθμιση πρέπει να καταβληθεί η **πρώτη δόση εντός τριών εργάσιμων ημερών** από την ημερομηνία αίτησης υπαγωγής στη ρύθμιση, διαφορετικά η αίτηση θεωρείται ως μη υποβληθείσα.

Οι επόμενες δόσεις καταβάλλονται μέχρι την **τελευταία εργάσιμη ημέρα** του αντίστοιχου μήνα, **χωρίς** να απαιτείται **ιδιαίτερη ειδοποίηση** του οφειλέτη.

6) **Η ρύθμιση καταργείται**, με συνέπεια την υποχρεωτική άμεση καταβολή του υπολοίπου της οφειλής σύμφωνα με τα στοιχεία της αρχικής βεβαίωσης και την άμεση επιδίωξη της είσπραξης του με όλα τα προβλεπόμενα από την ισχύουσα νομοθεσία μέτρα, εάν ο οφειλέτης:

**- δεν καταβάλει τρεις (3) συνεχόμενες μηνιαίες δόσεις ή καθυστερήσει την καταβολή της τελευταίας δόσης για χρονικό διάστημα μεγαλύτερο των τριών (3) μηνών.**

- **δεν υποβάλλει στο Δήμο τις προβλεπόμενες δηλώσεις για την επιβολή του τέλους επί των ακαθαρίστων εσόδων και του τέλους παρεπιδημούντων**, μετά των περιοδικών δηλώσεων ΦΠΑ και του εκκαθαριστικού ΦΠΑ,

- **έχει υποβάλλει αναληθή στοιχεία προκειμένου να του χορηγηθεί η ρύθμιση**

**Σημειώνεται ότι η καθυστέρηση καταβολής δόσης** συνεπάγεται **την επιβάρυνση αυτής με μηνιαία προσαύξηση 5%** επί του ποσού της δόσης από την επομένη της ημέρας που έπρεπε αυτή να καταβληθεί

7) Η **υπαγωγή και συμμόρφωση** στη ρύθμιση παρέχει στον οφειλέτη τα ακόλουθα **ευεργετήματα**:

Α. **Άρση δέσμευσης φορολογικής ενημερότητας**

Κατά τη διάρκεια της ρύθμισης, εφόσον δε συντρέχουν οι προϋποθέσεις δέσμευσης αποδεικτικού φορολογικής ενημερότητας από άλλη αιτία και **ο οφειλέτης έχει καταβάλλει**:

- το **5%** της ρυθμιζόμενης οφειλής, **για οφειλή μέχρι 5.000,00 ευρώ**

- το **10%** της ρυθμιζόμενης οφειλής, **για οφειλή από 5.000,01 ευρώ μέχρι 10.000,00 ευρώ**

- το **20%** της ρυθμιζόμενης οφειλής, **για οφειλή από 10.000,01 ευρώ και πάνω**

ο Δήμος προβαίνει σε **εντολή άρσης της δέσμευσης** αυτής προς την αρμόδια ΔΟΥ και σε **εντολή επαναδέσμευσης σε περίπτωση καθυστέρησης καταβολής έστω και μίας εκ των δόσεων.**

Β. **Αναστολή λήψης αναγκαστικών μέτρων**

- με την **καταβολή της πρώτης δόσης** **αναστέλλεται η λήψη αναγκαστικών μέτρων και η συνέχιση της αναγκαστικής εκτέλεσης** επί κινητών ή ακινήτων. Η αναστολή αυτή δεν ισχύει για κατασχέσεις που έχουν ήδη επιβληθεί στα χέρια τρίτων

- είναι δυνατή, **κατόπιν αίτησης του οφειλέτη** η **άρση επιβληθείσας κατάσχεσης** στα χέρια τρίτων, εφόσον **εξοφληθεί το 25% της οφειλής** που έχει υπαχθεί σε ρύθμιση

- αν ο οφειλέτης **απολέσει το ευεργέτημα της ρύθμισης**, **τα μέτρα** που έχουν ανασταλεί **συνεχίζονται**.

Για περισσότερες πληροφορίες στο **Δημαρχείο Λιβαδειάς, Σοφοκλέους 15, Λιβαδειά, 3ος όροφος γραφεία 10 και 11 και στα τηλέφωνα: 2261350823, 2261350828 και 2261350875**.

Από το Δημοτικό Ταμείο